Source: https://e-justice.europa.eu/content_maintenance_claims-47-be-ro.do?init=true&member=1
Timestamp: 2019-07-23 22:06:54+00:00
Document Index: 36089422

Matched Legal Cases: ['articolul 203', 'articolul 301', 'articolul 301', 'articolul 301', 'articolul 301', 'articolul 1288', 'articolul 1288', 'articolul 203', 'articolul 205', 'articolul 336', 'articolul 1479', 'articolul 1254', 'articolul 591', 'articolul 572', 'articolul 337', 'articolul 591', 'articolul 626', 'articolul 336', 'articolul 338', 'articolul 387', 'articolul 44', 'articolul 594', 'articolul 628', 'articolul 1280', 'articolul 1256', 'articolul 584', 'articolul 572', 'articolul 629', 'articolul 629', 'articolul 629', 'articolul 301', 'articolul 210', 'articolul 203', 'articolul 203', 'articolul 301', 'articolul 1256', 'articolul 301', 'articolul 301', 'in fine', 'articolul 301', 'articolul 301', 'articolul 203', 'articolul 203', 'articolul 301', 'articolul 1293', 'articolul 1494', 'articolul 1539', 'articolul 1413', 'articolul 220', 'articolul 221', 'articolul 223', 'articolul 301', 'articolul 1280', 'articolul 203', 'articolul 203', 'articolul 391', 'Articolul 2277', 'articolul 2262', 'articolul 2253', 'articolul 1408', 'Articolul 1409', 'articolul 1390', 'articolul 1494']

Creanţe privind întreţinerea - Belgia
„Obligația de întreținere” se poate defini ca îndatorirea impusă de lege unei persoane de a acorda unei alte persoane, care se află în dificultate și între care există o legătură de „familie stabilită”, mijloacele necesare traiului. „Întreținerea” se referă nu doar la alimente, ci la tot ceea ce este necesar traiului: alimente, îmbrăcăminte, locuinţă, îngrijiri medicale etc.
Obligația de întreținere se întemeiază pe o legătură de rudenie sau de alianță sau pe o obligaţie de înlocuire atunci când legătura respectivă este ruptă. Aceasta există între anumite rude şi afini, între soţi, între persoane care au încheiat un contract de coabitare legală. Aceasta se întemeiază într-un fel pe o îndatorire de „solidaritate”, care poate fi mai puternică în anumite cazuri.
părinții în ceea ce îi priveşte pe copiii lor?
Există două tipuri de obligaţii de întreținere în acest caz:
o obligație de întreținere mai extinsă în temeiul căreia tatăl și mama sunt obligaţi să asigure, proporţional cu capacitățile lor, locuinţa, întreținerea, sănătatea, supravegherea, educația și formarea, precum și dezvoltarea copiilor acestora. În cazul în care formarea profesională nu este finalizată, obligația rămâne în vigoare după împlinirea de către copil a vârstei majoratului. Această obligaţie există indiferent de resursele părintelui și independent de starea de nevoie a copilului. Obligaţia este mai extinsă în sensul că, dincolo de subzistența copilului, aceasta acoperă, de asemenea, educația, formarea etc. (articolul 203 din Codul civil).
o obligație de întreținere bazată pe filiaţie, legată de starea de nevoie a copilului, indiferent de vârsta acestuia, și de resursele părintelui (articolele 205, 207, 208 și 353­14 din Codul civil).
copiii în ceea ce îi priveşte pe părinții lor?
Obligația de întreținere care se aplică părinților în ceea ce îi priveşte pe copiii lor este reciprocă (articolele 205, 207 și 353-14 din Codul civil). Prin urmare, copiii au obligaţia de a­şi întreţine tatăl şi mama care se află în dificultate.
soții?
Obligațiile de întreținere între soți sunt întemeiate pe obligația de sprijin şi de asistență și pe obligația de a contribui la cheltuielile căsătoriei prevăzute de Codul civil (articolele 2013 și 221 din Codul civil). Astfel de obligaţii, legate de obligaţia de conviețuire care se impune, de asemenea, în cazul soților, sunt reciproce. În cazul în care nu sunt îndeplinite, acestea pot conduce la o acțiune în justiție pentru a obține executarea prin echivalent, sub forma plăţii pensiei de întreţinere sau a delegării unor sume (articolele 213, 221 și 223 din Codul civil) — a se vedea întrebarea 10.
soțul divorțat în ceea ce îl priveşte pe fostul soț?
Trebuie să se facă distincţie în funcţie de tipul de divorţ: divorţ din cauza destrămării iremediabile a raporturilor dintre soți sau divorţ prin consimţământ mutual:
Divorţ din cauza destrămării iremediabile a raporturilor dintre soți: dacă soţii nu au încheiat un acord cu privire la acordarea unei eventuale pensii de întreţinere [articolul 301 alineatul (1) din Codul civil], în hotărârea de pronunţare a divorţului sau într-o hotărâre ulterioară, instanța poate să acorde, la cererea soţului aflat „în dificultate”, o pensie de întreţinere care trebuie plătită de celălalt soţ [articolul 301 alineatul (2) punctul 1 din Codul civil].
Instanța poate refuza încuviinţarea unei cereri de acordare a pensiei de întreţinere după divorţ dacă pârâtul dovedeşte că reclamantul a comis o „greşeală gravă care a făcut imposibilă continuarea traiului în comun” [articolul 301 alineatul (2) punctul 2 din Codul civil].
În niciun caz, cuantumul pensiei de întreținere nu poate depăși o treime din venitul soțului debitor [articolul 301 alineatul (3) punctul 3 din Codul civil].
Divorţ prin consimţământ mutual: soții nu trebuie să ajungă la un acord privind acordarea unei pensii în favoarea unuia dintre ei în cursul procedurii și/sau după divorț. Dacă soții decid acest lucru, cuantumul și modalitățile de plată și de punere în aplicare a pensiei se stabilesc în mod liber, precum și indexarea și potențialele cauze de variație a acesteia (articolul 1288 punctul 1 subpunctul 4 din Codul judiciar). Cu excepția cazului în care s-a convenit în mod expres altfel, judecătorul poate, la cererea uneia dintre părți, să mărească, să reducă sau să suprime pensia convenţională după pronunţarea divorțului (articolul 1288 punctul 3 din Codul judiciar) dacă, cel puțin, cuantumul nu mai este adecvat ca urmare a unor noi circumstanțe care nu se află sub controlul părților. În cazul în care nu se prevede indexarea pensiei, aceasta nu va putea fi indexată.
Obligația de întreținere există între rude pe linie directă, atât ascendentă, cât şi descendentă (părinți/copii, copii/părinţi, dar şi nepoţi/bunici și reciproc — articolele 205 și 207 din Codul civil).
Între aliați, există două posibilități:
soțul supraviețuitor are o obligație față de copiii soțului său decedat, pentru care el nu este tată sau mamă, în anumite limite [articolul 203 alineatul (3) din Codul civil].
ginerii și nurorile au o obligație față de socrii şi soacrele lor și viceversa. Această obligație încetează dacă socrul sau soacra se recăsătorește, dacă soţul (care produce alianța) şi copiii proveniţi din uniune sunt decedaţi (articolele 206 și 207 din Codul civil).
Succesorul soțului decedat datorează, în anumite circumstanţe, pensie de întreţinere supraviețuitorului sau ascendenţilor defunctului (articolul 205a din Codul civil).
Un copil a cărui filiație paternă nu a fost stabilită poate solicita de la bărbatul care a avut relații cu mama sa în perioada legală de concepție o pensie pentru a-și asigura întreținerea, educația și formarea (articolul 336 din Codul civil).
În cazul în care înţelegerea dintre persoanele care au încheiat un contract de coabitare legală este perturbată în mod grav, o parte poate solicita instanţei pensie de întreţinere, în cadrul măsurilor provizorii pe care aceasta este obligată să le adopte. Același lucru este valabil, de asemenea, în cazul încetării coabitării legale, în cadrul măsurilor provizorii (articolul 1479 din Codul civil).
În mod normal, obligația de întreținere încetează la majoratul copilului sau la emanciparea acestuia. Cu toate acestea, obligaţia poate continua dacă formarea copilului nu este finalizată (articolele 203 și 336 din Codul civil).
Debitorul poate satisface în mod voluntar nevoile creditorului. În caz contrar, dacă există un conflict, un dezacord sau o renunţare, este necesară o acțiune în justiție.
În cadrul unui divorț pentru despărţire iremediabilă, pensia după divorț poate fi solicitată instanței care pronunţă divorțul, cu titlu accesoriu, fie în actul de sesizare a instanţei, fie prin intermediul unor concluzii [articolul 1254 alineatul (1) punctul 5 și alineatul (5) din Codul judiciar].
În afara cadrului unei proceduri de divorț, judecătorul de pace este cel căruia îi revine sarcina de a examina orice cerere privind o pensie de întreținere (articolul 591 punctul 7 din Codul judiciar), cu excepția cazului în care este vorba despre o acțiune de solicitare a unei pensii de întreținere, fără a declara filiaţia. A se vedea întrebarea 5.
De la 1 septembrie 2014, cu excepția obligațiilor de întreținere legate de venitul de integrare socială, toate cererile în materie de obligații de întreținere sunt de competența Tribunalului pentru familie (articolul 572a punctul 7 din Codul judiciar), inclusiv acţiunea privind obligaţiile de întreținere introdusă fără a declara filiația.
Acțiunea îi aparţine creditorului obligației de întreținere (a se vedea, în special, articolul 337 din Codul civil). Cererea se depune în instanță de către solicitant în persoană sau de către avocatul acestuia (a se vedea, în special, articolele 1253b, 1254 și 1320 din Codul judiciar).
În cazul în care creditorul este inapt, reprezentantul legal al acestuia acționează în numele său (tatăl, mama, tutorele, administratorul).
Judecătorul de pace are o competenţă generală în ceea ce priveşte contestaţiile privind pensia de întreținere (articolul 591 punctul 7 din Codul judiciar), însă există și exceptii. În această ipoteză, acțiunea va trebui să fie introdusă în fața instanței din locul unde solicitantul îşi are domiciliul, cu excepția cererilor care urmăresc să reducă sau să elimine pensiile de întreţinere (articolul 626 din Codul judiciar).
Acţiunea iniţiată de un copil împotriva persoanei care a avut relații cu mama sa în perioada legală de concepție (articolul 336 din Codul civil) intră în sfera de competenţă a preşedintelui Tribunalului de Primă Instanță (articolul 338 din Codul civil).
Litigiile în materie de autoritate părintească, cu excepția măsurilor urgente și provizorii, sunt de competența instanței pentru minori (articolul 387a din Codul civil) din locul unde îşi au reședința părinții, tutorii sau persoanele care dețin custodia copilului (articolul 44 din Legea din 8 aprilie 1965 privind protecția tinerilor și îngrijirea minorilor care au comis o faptă calificată drept infracțiune și repararea daunelor cauzate de acest act).
În caz de conflict între soți, înaintea procedurii de divorț, cererile sunt prezentate judecătorului de pace (articolul 594 punctul 19 din Codul judiciar) din locul ultimului domiciliu conjugal (articolul 628 punctul 2 din Codul judiciar).
După introducerea unei cereri de divorț pentru despărţire iremediabilă, competenţa îi revine președintelui Tribunalului de Primă Instanță (articolul 1280 din Codul judiciar), până la dizolvarea căsătoriei. Cu toate acestea, tribunalului sesizat cu privire la cauza de fond îi revine responsabilitatea de a aproba acordurile la care au ajuns părțile în materie de întreţinere (articolul 1256 punctul 1 din Codul judiciar).
După hotărârea definitivă prin care se pronunţă divorțul, competenţa le revine judecătorului de pace şi instanței pentru minori. Președintele Tribunalului de Primă Instanță își menține competența pentru măsuri provizorii în cazuri de urgență (articolul 584 din Codul judiciar).
Începând de la 1 septembrie 2014, cu excepția obligațiilor de întreținere care sunt legate de venitul de integrare socială, toate cererile în materie de obligații de întreținere sunt de competența Tribunalului pentru familie (articolul 572a punctul 7 din Codul judiciar).
Începând de la 1 septembrie 2014, cererile între părți care sunt (sau au fost) căsătorite sau sunt (sau au fost) coabitanţi legali și cererile de obţinere a pensiei de întreținere pentru copii comuni sau pentru copii a căror filiație este stabilită numai pentru unul dintre părinți sunt formulate, în principiu, în fața tribunalului care a fost deja sesizat cu o cerere (a se vedea articolul 629a alineatul (1) din Codul judiciar). Competenţa îi revine tribunalului din locul unde îşi are domiciliul minorul (sau, în lipsă, din locul unde acesta îşi are reşedinţa obişnuită) pentru cererile privind obligaţiile de întreţinere în ceea ce priveşte un minor; dacă părţile au mai mulţi copii, tribunalul sesizat prima dată este competent pentru toate cererile [articolul 629a alineatul (2) din Codul judiciar]. În cazul în care obligațiile de întreținere se referă la alţi creditori ai obligației de întreținere, litigiul este adus în fața instanței din locul unde îşi are domiciliul pârâtul sau din locul ultimului domiciliu conjugal sau comun [articolul 629a alineatul (4) din Codul judiciar].
A se vedea întrebarea 4. În funcţie de acțiunea iniţiată, cererea este prezentată prin citație comunicată de executorul judecătoresc sau prin cerere introductivă. Intervenţia unui avocat nu este obligatorie.
Introducerea unei acţiuni în justiţie este supusă unei taxe. Nu este posibil să se determine suma totală a costurilor, care va depinde de acțiunea intentată, de taxele judiciare și de onorariile pentru apărarea în justiţie în cazul în care intervine un avocat. În ceea ce privește acoperirea costurilor procedurii în baza asistenței judiciare, se aplică normele de drept comun (a se vedea Asistență juridică – Belgia).
În ceea ce priveşte forma ajutorului:
Ajutorul ia forma unei pensii de întreținere. În anumite cazuri, pensia respectivă poate fi capitalizată [articolul 301 alineatul (8) din Codul civil]. În mod excepțional, ajutorul poate fi furnizat în natură (articolul 210 din Codul civil).
În ceea ce priveşte evaluarea ajutorului și indexarea
Nu există niciun barem. Pensia de întreţinere este acordată numai proporțional cu nevoile celui care o solicită și cu averea persoanei care o datorează (articolele 208 și 209 din Codul civil).
Obligația tatălui și a mamei (articolul 203 din Codul civil) este stabilită proporţional cu capacităţile acestora, iar această obligație trebuie să acopere cheltuielile pentru locuinţa, întreținerea, sănătatea, supravegherea, educația, formarea profesională și dezvoltarea copiilor (până în momentul în care formarea este finalizată). Pensia ia forma unei contribuții forfetare lunare în beneficiul părintelui „gardian”.
Atât tatăl, cât şi mama pot acționa în nume propriu pentru a solicita celuilalt contribuția la costurile de cazare, de întreținere etc. [articolul 203a alineatul (2) din Codul civil].
Cuantumul pensiei care trebuie plătită de către persoana care a avut relații cu mama copilului în perioada de concepţie este stabilit în funcție de nevoile copilului și de resursele, posibilităţile și situația socială a debitorului (articolele 336, 339 și 203a din Codul civil).
Legea permite în mod expres soților aflaţi în procedură de divorţ să încheie un acord în orice moment cu privire la eventuala acordare a unei pensii de întreținere, la cuantumul acesteia și la modalităţile în care suma convenită poate fi ajustată [articolul 301 alineatul (1) din Codul civil și articolele 1256 punctul 1 și 1288 punctul 4 din Codul judiciar]. Cu toate acestea, instanța sesizată poate refuza aprobarea, dacă acestea sunt în mod evident contrare intereselor copiilor (articolul 1256 punctul 2 și 1290 punctele 2 şi 5 din Codul judiciar).
În cazul unei soluţionări judiciare, judecătorul care stabileşte in concreto cuantumul pensiei de întreţinere trebuie să ţină cont, totuşi, de unele criterii de calcul şi de unele limite. În principiu, pensia de întreținere trebuie să acopere cel puțin „starea de nevoie” a beneficiarului [articolul 301 alineatul (3) punctul 1 din Codul civil].
În niciun caz, cuantumul pensiei de întreținere nu poate depăși o treime din veniturile soțului debitor [articolul 301 alineatul (3) punctul 2 in fine din Codul civil]. Durata acordării pensiei de întreținere este limitată la cea a căsătoriei. În cazul unor circumstanțe excepționale, durata acordării pensiei poate fi prelungită de către judecător [articolul 301 alineatul (4) din Codul civil].
Indexarea este de drept în materie de divorţ pentru despărţire iremediabilă şi de contribuţie parentală pentru întreținere. Indicele de referinţă este, în principiu, cel al preţurilor de consum, dar legea permite judecătorului să aplice un alt sistem de adaptare la costul vieţii [articolul 301 alineatul (6) punctul 1 şi articolul 203c punctul 1 din Codul civil], iar părţile pot să deroge de la acesta pe cale convenţională [articolul 203c alineatul (1) din Codul civil].
Legea permite ca pensia să fie majorată, redusă sau suprimată la cererea uneia dintre părți, pentru motivele generale de la articolul 301 alineatul (7) primul paragraf din Codul civil și de la articolul 1293 punctul 1 din Codul judiciar).
Indemnizaţia este plătită creditorului obligației de întreținere sau reprezentantului acestuia. Aceasta ia forma unei rente lunare. În anumite cazuri, aceasta poate, de asemenea, să fie capitalizată (a se vedea întrebarea 8).
Un creditor care deține un titlu executoriu poate trece la executarea silită a creanței sale. În anumite condiții, va fi posibilă o punere sub sechestru a bunurilor mobile şi imobile ale debitorului obligaţiei de întreținere care nu execută hotărârea prin care s-a stabilit pensia de întreţinere (articolul 1494 din Codul judiciar). Poate fi ordonată chiar o poprire executorie în mâinile unui terț, de exemplu angajatorul debitorului (articolul 1539 din Codul judiciar). În plus, în anumite condiții, creditorul obligației de întreținere care nu dispune încă de un titlu executoriu va putea face apel la o indisponibilizare, pentru a asigura recuperarea ulterioară a drepturilor la întreţinere (articolul 1413 din Codul judiciar).
În plus, a fost introdus un mecanism de executare simplificată. Acesta constă în delegarea sumelor, și anume autorizația acordată creditorului obligației de întreținere de a primi în mod direct, în anumite limite, venitul debitorului sau orice altă sumă datorată de un terț. Delegarea sumelor se aplică obligaţiilor de întreţinere legale între soți sau foști soți [articolul 220 alineatul (3), articolul 221, articolul 223, articolul 301 alineatul (11) din Codul civil și articolul 1280 din Codul judiciar], obligațiilor de întreținere, de educare și de formare în ceea ce priveşte copiii – de asemenea, acțiunilor între tată și mamă prevăzute la articolul 203a din Codul civil – și obligaţiilor de întreţinere legale între ascendenți și descendenți (articolul 203b din Codul civil).
În cele din urmă, Codul penal conține un articol referitor la abandonarea familiei (articolul 391a din Codul penal) care permite urmărirea penală a oricărei persoane care, condamnată printr-o hotărâre judecătorească definitivă să plătească o pensie de întreținere, va fi rămas în mod deliberat mai mult de două luni fără să achite valoarea acesteia.
Articolul 2277 din Codul civil prevede că plățile restante privind pensiile de întreținere se prescriu după o perioadă de 5 ani.
Pensiile de întreţinere acordate pe cale judiciară sunt supuse unui termen de prescriere de zece ani (articolul 2262a din Codul civil).
Acesta este suspendat între soți în timpul căsătoriei (articolul 2253) și este întrerupt de comunicarea unei citaţii în fața unui tribunal, a unui ordin de plată sau a unei popriri (articolele 2244 și 2248), precum şi de depunerea unor concluzii în instanță de către creditor și de o plată a debitorului.
În principiu, în temeiul articolelor 7 și 8 din Legea din 16 decembrie 1851 privind contractul de ipotecă, debitorul trebuie să își îndeplinească angajamentele asumate cu privire la întregul său patrimoniu.
Cu toate acestea, articolul 1408 din Codul judiciar sustrage de la urmărirea de către creditori anumite bunuri mobile corporale necesare vieţii cotidiene a debitorului şi a familiei sale, exercitării profesiei sale sau continuării formării sau studiilor debitorului sau copiilor aflați în întreținerea acestuia, care locuiesc sub același acoperiș.
Articolul 1409 alineatul (1) din Codul judiciar prevede că o parte din veniturile salariale și din alte activități nu pot fi cedate sau puse sub urmărire.
Cu toate acestea, în temeiul articolului 1412 din Codul judiciar, pe de o parte, normele cu privire la imposibilitatea urmăririi sunt inopozabile faţă de creditorul obligaţiei de întreţinere și, pe de altă parte, acesta are prioritate absolută faţă de ceilalţi creditori ai debitorului. Cu toate acestea, în cazul în care o delegare a unor sume este solicitată împotriva unei persoane ale cărei creanțe fac deja obiectul unor delegări sau popriri, instanța poate să analizeze situația generală a debitorului, nevoile creditorilor săi, în special ale celor care au obligaţii de întreţinere și să distribuie în mod echitabil între aceștia sumele delegate sau poprite (articolul 1390a punctul 5 din Codul judiciar).
În cazul îndatorării excesive a debitorului, acesta este eligibil pentru achitarea colectivă a datoriilor (articolele 1675/2 și următoarele din Codul judiciar). În acest context, judecătorul poate decide, după caz, cu privire la remiterea unor datorii, inclusiv arieratele de pensie de întreţinere, fără a putea totuşi interveni asupra datoriilor de întreținere.
Poprirea poate avea loc în vederea obţinerii viitoarelor tranșe ale pensiei, pe măsură ce ajung la scadență (articolul 1494 punctul 2 din Codul judiciar).
În cazul în care creditorul obligaţiei de întreținere nu reuşeşte să obțină plata, în pofida mijloacelor prezentate mai sus, acesta poate contacta Serviciul creanțe de întreținere (în cadrul Serviciului public federal de finanțe). Acest serviciu este responsabil cu alocarea avansurilor aferente unuia sau mai multor termeni stabiliţi pentru pensia de întreținere și cu perceperea sau recuperarea sumelor plătite în avans, precum și a soldurilor și arieratelor de creanțe de întreținere datorate de către debitorul obligaţiei de întreținere.
Serviciul creanțe de întreținere se poate substitui debitorului în scopul de a plăti pensia sau o parte din pensie în locul său. În acelaşi timp, serviciul impune debitorului să plătească pensia de întreținere și arieratele. Fie debitorul plătește în mod voluntar pensia de întreținere serviciului, fie aceasta este recuperată prin executare silită. În mod normal, în acest ultim caz nu se poate garanta rezultatul; acesta depinde, în fapt, de situaţia financiară a debitorului obligaţiei de întreţinere.
Autoritatea centrală desemnată în temeiul Convenției de la New York din 20 iunie 1956 privind obținerea pensiei de întreținere în străinătate, al Regulamentului (CE) nr. 4/2009 al Consiliului din 18 decembrie 2008 privind competența, legea aplicabilă, recunoașterea și executarea hotărârilor judecătorești și cooperarea în chestiuni legate de obligațiile de întreținere și al Convenției de la Haga din 23 noiembrie 2007 privind obținerea pensiei de întreținere în străinătate pentru copii și alte forme de întreținere familială este:
Service public fédéral Justice (Serviciul Public Federal de Justiție)
(Serviciul Cooperare judiciară internațională în materie civilă)
Solicitantul sau consilierul acestuia poate contacta serviciul competent menţionat mai sus prin poştă, prin telefon (+32 (0)2 542 65 11), prin fax (+32 (0)2 542 70 06) sau prin poşta electronică ( aliments@just.fgov.be sau alimentatie@just.fgov.be).
Solicitantul care îşi are reședința într-o altă țară decât Belgia trebuie să contacteze autoritatea centrală a țării sale responsabilă de aplicarea convențiilor sau a regulamentului menţionat mai sus. Acesta nu poate contacta în mod direct un organism sau o autoritate din Belgia.
Răspuns negativ (a se vedea mai sus).
În cazul în care autoritatea centrală primește o cerere, aceasta o transmite, dacă este cazul, după ce s-a asigurat cu privire la localizarea debitorului și/sau a bunurilor acestuia în Belgia, la Biroul de asistență juridică competent teritorial. În cazul unei cereri de obţinere a pensiei pentru întreținerea copiilor care a fost transmisă prin intermediul autorităților centrale, asistența juridică se acordă fără verificarea nivelului veniturilor beneficiarului. Aceasta acoperă onorariile unui avocat, precum și cheltuielile de procedură.
În celelalte cazuri, se cere solicitantului care dorește să beneficieze de asistența juridică să trimită autorității centrale o cerere în acest sens, în temeiul Directivei 2002/8/CE.
Autoritatea centrală are, în primul rând, un rol informativ în ceea ce priveşte funcționarea regulamentului, atât în propriul sistem, cât şi în statul solicitat. Autoritatea centrală dispune de mijloace care permit, în mod direct sau indirect, localizarea debitorului sau a creditorului, precum și obținerea informațiilor relevante privind veniturile şi/sau bunurile debitorului sau ale creditorului.
Se urmărește găsirea unei soluţii amiabile în paralel cu procedurile judiciare în cursul schimbului de observații prezentate de ambele părți și, în special, în ceea ce privește partea solicitată, în timpul audierilor de către autoritățile judiciare. În cazul în care este necesar, autoritatea centrală asigură monitorizarea pentru a facilita punerea în aplicare continuă a hotărârilor în materie de întreținere.
Autoritatea centrală poate contribui la obținerea de probe cu înscrisuri sau de altă natură, precum și la notificarea sau comunicarea actelor, furnizând informații privind legislația națională aplicabilă, precum și modalitățile de aplicare a diverselor instrumente internaționale în vigoare.
Măsurile necesare şi provizorii menite să garanteze soluţionarea unei cereri de întreținere în curs pot fi luate în cadrul mandatului acordat de autoritatea centrală reprezentantului solicitantului în fața instanțelor belgiene.
În cazul în care este necesar, autoritatea centrală poate furniza informații părţii solicitante privind procedurile care trebuie urmate în vederea stabilirii filiației unui copil în raport cu tatăl presupus.